b'\n_START_ARTICLE_\nRes gestae divi Augusti\n_START_PARAGRAPH_\nRes gestae Divi Augusti (slovensko: Dejanja bo\xc5\xbeanskega Avgusta), pogrebni napis prvega rimskega cesarja Gaja Avgusta Oktavijana, ki v prvi osebi opisuje svoje \xc5\xbeivljenje in dose\xc5\xbeke. Res gestae je pomemben predvsem zato, ker daje vpogled v podobo cesarja Avgusta, kakr\xc5\xa1no so portretirali za rimsko ljudstvo. Po vsem nekdanjem Rimskem cesarstvu so odkrili veliko napisov Res gestae. Napis sam je spomenik osnovanju Julijsko-klavdijske dinastije, ki naj bi sledila Avgustu.\n_START_SECTION_\nZgradba besedila\n_START_PARAGRAPH_\nBesedilo je sestavljeno iz kratekega uvoda, 35 odstavkov in posmrtnega dostavka. Odstavki so obi\xc4\x8dajno razdeljeni na \xc5\xa1tiri, v\xc4\x8dasih tudi na samo tri dele: politi\xc4\x8dno kariero, javna dobra dela, voja\xc5\xa1ke dose\xc5\xbeke in politi\xc4\x8dno izjavo._NEWLINE_Prvi del (odstavki 2-14) opisuje Avgustovo politi\xc4\x8dno kariero in na\xc5\xa1teva njegove polo\xc5\xbeaje in \xc4\x8dastne politi\xc4\x8dne naslove. Na\xc5\xa1teva tudi \xc5\xa1tevilne polo\xc5\xbeaje in privilegije, ki jih je zavrnil. Drugi del (odstavki 15-24) na\xc5\xa1teva njegove donacije v denarju, zemlji\xc5\xa1\xc4\x8dih in \xc5\xbeitu v korist dr\xc5\xbeavljanov Italije in njegovih vojakov, javna dela in gladiatorske predstave, ki jih je organiziral. Besedilo skrbno poudarja, da jih je pla\xc4\x8dal iz lastnih sredstev. Tretji del (odstavki 25-33) opisujejo njegova voja\xc5\xa1ka dejanja in zavezni\xc5\xa1tva, ki jih je med svojim vladanjem sklenil s tujimi narodi. \xc4\x8cetrti del (odstavki 34-35) je izjava o rimskem odobravanju njegovega vladanja in dejanj. Dodatek je napisan v tretji osebi in ga verjetno ni napisal Avgust. V njem je povzetek celotnega besedila in seznam javnih zgradb, ki jih zgradil ali obnovil ter navedek, da je zanje porabil 600 milijonov srebrnih denarijev (600.000 zlatih denarijev) lastnih sredstev. Anti\xc4\x8dnih valut se ne da zanesljivo pretvoriti v sodobne vrednosti, o\xc4\x8ditno pa je bilo to mnogo ve\xc4\x8d, kot si je lahko privo\xc5\xa1\xc4\x8dil kdorkli drug v cesarstvu. Letni stro\xc5\xa1ki rimske dr\xc5\xbeave niso znani, vendar jih sodobni poznavalci ocenjujejo na 100.000 do 300.000 kg srebra, se pravi 200 so 300 milijonov denarijev.\n_START_SECTION_\nZgodovina\n_START_PARAGRAPH_\nBesedilo, ki je bilo uradno napisano tik pred Avgustovo smrtjo leta 14 n. \xc5\xa1t., je bilo verjetno napisano mnogo prej in najbr\xc5\xbe ve\xc4\x8dkrat predelano. Avgust je zapustil besedilo skupaj s svojo oporoko, v kateri so bila navodila Senatu za njegovo objavo. Izvirno besedilo, ki se ni ohranilo, je bilo vgravirano na par bronastih stebrov, ki so ju postavili pred Avgustov mavzolej v Rimu. Mnogo kopij besedila so vklesali v kamen na spomenikih in templjih po celem cesarstvu. Nekateri zapisi so se ohranili. Najbolj znamenita in skoraj popolna kopija, napisana v latin\xc5\xa1\xc4\x8dini in gr\xc5\xa1kem prevodu, se je ohranila na Avgustovem templju v Ankari (Monumentum Ancyranum, Ankara, Tur\xc4\x8dija). Drugi dve kopiji so odkrili v Apoloniji in Antiohiji, obe v pokrajini Pizidiji v jugozahodni Anatoliji._NEWLINE_Res gaestae je po vsebini bolj propaganda za principat, ki ga je ustanovil Avgust, kot objektivno zgodovinsko besedilo. Besedilo posku\xc5\xa1a na primer olep\xc5\xa1ati dogodke med umorom Avgustovega kru\xc5\xa1nega o\xc4\x8deta Julija Cezarja in zmago pri Akciju, po kateri Avgustov prihod na oblast ni bil ve\xc4\x8d vpra\xc5\xa1ljiv. Avgustovi nasprotniki niso nikoli omenjeni po imenu. Zapisani nista niti imeni Cezarjevih morilcev Bruta in Kasija, ki sta omenjena preprosto kot "tista, ki sta umorila mojega o\xc4\x8deta". Bitka pri Filipih je omenjena samo mimogrede in ne po imenu. Anonimna ostajata tudi Mark Antonij in Sekst Pompej, Avgustova nasprotnika v Vzhodu. Prvi je omenjen kot "tisti, s katerim sem se vojskoval", drugi pa samo kot "pirat". Besedilo prav tako ne omenja njegove imperium maius, vrhovne oblasti v Rimski republiki, in njegovih izjemnih tribunskih pooblastil. Pogosto je naveden Avgustov uradni polo\xc5\xbeaj v njegovi vladi: "Od tistega \xc4\x8dasa (leta 27. pr. n. \xc5\xa1t., ko se je kon\xc4\x8dala dr\xc5\xbeavljanska vojna) sem po vplivnosti presegal vse druge, \xc4\x8deprav moja uradna pooblastila niso bila vi\xc5\xa1ja od pooblastil slu\xc5\xbebenih kolegov". Izjava je v skladu z na\xc4\x8dinom vladanja, ki je od samega za\xc4\x8detka promoviral njega samega kot obnovitelja stare republike z vodjo, ki ni bil ni\xc4\x8d drugega kot "prvi med enakimi", \xc4\x8deprav je bilo v resnici podoben absolutni monarhiji z bo\xc5\xbeansko pravico, podprto z oro\xc5\xbejem njegovih legij._NEWLINE_Res Gestae je bil edinstvena poteza prvega cesarja Rimskega imperija za odnose z javnostjo, katerega politi\xc4\x8dna kariera je bila v mnogih pogledih eksperimentalna. \xc4\x8ce vzamemo za pokazatelj, da so kasnej\xc5\xa1i zgodovinarji, tako anti\xc4\x8dni kot sodobni, za opisovanje Avgustovega vladanja Res Gestae uporabljali kot "zgodovino", potem je delo primer zelo uspe\xc5\xa1ne politi\xc4\x8dne propagande, po drugi strani pa daje popoln vpogled v Avgustovo vladanje, opisano v prvi osebi.'